Matovič, Igor, podpredseda vlády a minister financií SR (2022-10-20):
Prepáčte, že vás tu zdržujem, ale bol som na našom poslaneckom klube a tá, tie hlúposti tam doslova z tej obrazovky, z toho televízora na mňa sršali a nemohol som si nedovoliť ich aspoň tak prísluchovo počúvať. Mrzí ma takéto vystúpenie predsedu finančného výboru, lebo ako predseda finančného výboru by naozaj mal byť schopný sa pozerať na veci v kontexte, s nadhľadom, trošku tak z helikoptéry a uvedomovať si súvislosti a nielen tak prvoplánovo zhejtovať hocičo s rôznymi floskulami bez akýchkoľvek faktov a snažiť sa znova tak plávať veľmi-veľmi po povrchu. Povedať, že toto opatrenie nepomôže ničím reštauráciám, tak je jednoducho bohapustá hlúposť. Majú obchody, keď urobia zľavu, vyššie tržby alebo nižšie tržby? Jasné, že majú vyššie tržby, preto tie zľavy robia. My takýmto spôsobom urobíme ľuďom 20-percentnú zľavu v reštauráciách, logicky, že tie reštaurácie budú mať vyššie tržby. Keď budú mať vyššie tržby tí podnikatelia, tie reštaurácie zarobia viac (povedané so smiechom), alebo menej v čistom, čo im zostane? Logicky, že viac. Takže, pán predseda finančného výboru, základy matematiky, podnikania trošku sa doučiť a ono sa to poddá. To, čo tu povedala kolegyňa Halgašová z SaS takú poznámku (povedané so smiechom), že a teda keď finančná správa má pochybnosti alebo teda pochybuje nad tým, že podnikatelia vlastne že či platia poctivo dane, tak to je vlastne veľmi chybné zmýšľanie, lebo my by sme mali vychádzať z predpokladu, že podnikatelia poctivo platia dane. No, kolegyňa Halgašová, tak potom áno, potom môžeme prepustiť desaťtisíc ľudí na finančnej správe, načo my tu máme vlastne daňové úrady? Buďme naivne, tu verme si všetci v tejto miestnosti, že podnikatelia budú bez kontroly poctivo platiť dane a my teda budeme sa spoliehať, že možno nám nejaký holub na streche pritečie do štátneho rozpočtu a potom z toho budeme financovať funkcie štátu. Dôveruj, ale preveruj. To je takisto úloha aj pre finančnú správu, pre daňové úrady, čiže neakceptujem túto vašu naivnú predstavu o fungovaní štátu v strednej Európe. Bohužiaľ, na Slovensku veľakrát a počas komunizmu sme boli odchovaní na tom, že ´čo neukradneš, nemáš´, alebo ´kto nekradne, okráda svoju vlastnú rodinu´. Bohužiaľ, mnohí podnikatelia sú takí ešte aj dnes. A práve toto opatrenie má pomôcť poctivým podnikateľom. A keď ste na to neprišli, tak vám to skúsim vysvetliť ako. Čiže predstavte si, že od januára ľudia budú môcť ísť, zaregistrujú sa do veľmi jednoduchej aplikácie pár klikmi, že chcú dostávať takúto zľavu, keď navštívia reštauráciu, čiže dobrovoľne, po prvé, to je taká odpoveď na tie nejaké strachy a konšpirácie, čo tu šíril pán Viskupič. Čiže dobrovoľne sa zákazník v reštaurácii, občan Slovenskej republiky alebo teda ten, kto bude chcieť, sa zaregistruje do tejto aplikácie a príde do tej reštaurácie. Tým, že sa zaregistroval, tak on očakáva od toho čašníka, že dostane ten blok. Tým, že očakáva, majiteľ reštaurácie alebo čašník zrejme nechce mať problémy so zákonom, tak ten blok vydá. A teraz si dajme dva príklady. Reštaurácia, ktorá dnes bločky nevydáva alebo vydáva naozaj len podozrivým ľuďom, aby náhodou, ale takým tým ostatným plus-mínus, čo ich z videnia alebo štamgastov, čo ich tam vidia, tak tým bločky nedávajú, lebo však načo? A reštaurácia poctivá, ktorá dáva každému jednému zákazníkovi blok. Keď teraz dáme ako štát, ako finančná správa dá 20-percentnú zľavu z tržieb, kto na tom viacej získa? A kto na tom menej získa? Ten poctivý, alebo ten nepoctivý? Tomu poctivému sa vlastne nič nestane. Jeho zákazníci získajú 20-percentnú zľavu z bločkov, ktoré on vydáva tak či tak. Toho poctivého to absolútne nič nestojí, len má viacej zákazníkov. Nestratí na základe toho nejaké čierne peniaze, ktoré by mal, lebo on čierne peniaze nemá, lebo on vydáva bločky všetkým. Na druhej strane ten druhý extrém, povedzme si, že vôbec nikomu nedáva bločky. Zrazu platí dvadsaťpercentná zľava, prichádzajú im zákazníci a 20 % je 20 %. Už ten zákazník si trebárs vypýta ten bloček, alebo povie si radšej, dofrasa, pretrpím tie tri mesiace, budem tie bločky vydávať, nepotrebujem tu mať nejaké opletačky, nepotrebujem, aby mi sem prišla finančná správa na kontrolu. Tento nepoctivý bude mať viacej zákazníkov, bude mať vyššie tržby, ale áno, ak to zoberieme z pohľadu jeho vlastnej peňaženky, zrejme nezarobí viac, lebo zrazu bude musieť priznávať tržby. On zrazu možno bude musieť odvádzať dépeháčko. Zrazu možno bude musieť odvádzať daň z príjmu, lebo jednoducho predtým to nerobil, predtým to kešoval. Čiže toto je opatrenie, presne opačný efekt má, ako tu šírite bludy. Toto opatrenie podporí poctivých, lebo pre nich to bude čisté plus. A nepoctiví, áno, možno na tomto opatrení nezarobia nič, lebo budú musieť vydávať bločky. Z pohľadu štátu, vy ste reprezentanti štátu, všetci, čo ste tu, mali by ste sledovať verejný záujem a nie chrániť podvodníkov. Ak náš spoločný záujem je, aby fungovalo školstvo, zdravotníctvo, obrana, polícia, súdy, tak potrebujeme mať na to asi aj nejaké peniaze v spoločnej kase a preto asi by sme mali mať spoločný záujem, že budeme sa snažiť získať do našej spoločnej kasy čo najviac, aby tu sme mohli financovať služby štátu. Keď teraz tu niekto blúzni o tom, že lepšia je znížená DPH, no nie je lepšia znížená DPH, lebo minimálne pol roka nebude znížená DPH, lebo to neprešlo minulý mesiac, tým pádom, keď najskorej by teoreticky mohla, tak možno od júla budúceho roku. Júl budúceho roku? Vtedy chcete pomáhať tým reštauráciám? Ja im chcem pomáhať január, február, marec. A rád zákazníkom vtedy, keď majú najmenej zák..., najmenej klientov, keď majú najslabšie tržby, vtedy chcem, aby sme tým reštauráciám pomohli. Vtedy budú mať najväčšie zrejme účty aj za energie, na kúrenie a podobne. Tak poďme im spolu pomôcť a nevymýšľajte si tu trápne, naozaj trápne výhovorky, ktoré sú tak z dielne druháčika, tretiačika v základnej škole, ale nie poslanca parlamentu, vyvoleného jedného zo 150, ktorý by teda mal, už keď sa, keď sa sem postaví, hovoriť aspoň ako tak pravdivé fakty postavené na dátach a nie floskuly a strašenia a konšpirácie. Dobre? Toto je dobrý návrh, ktorý ľuďom pomôže, pomôže reštauráciám, lebo budú mať viacej zákazníkov. Pomôže viac poctivým reštauráciám a prevádzkovateľom reštaurácií. Čím viacej bločkov vydávajú, tým viac im to pomôže. Menej to pomôže tým, ktorí bločky nevydávajú. Pomôže to na konci finančnej správe, pomôže to nám všetkým, lebo keď v tomto segmente trošku viac naučíme podnikateľov priznávať tržby a vydávať bločky, tak v tom prípade potom nám to do budúcna aj sa do tej štátnej kasy vráti. Hovorím, že ten príklad, ktorý som použil, vracať 20 % z bločku počas prvého kvartálu pri každom jednom vašom bločku v reštaurácii je viac, že vrátime, áno, vrátime ľuďom viac, ako je DPH, ktorú štát vlastne takýmto spôsobom z reštaurácií vyberie. Ale berieme to ako pomoc, berieme to ako investíciu do budúcna. Berieme to ako spôsob zmapovania tržieb v tomto celom sektore a aj to nám umožní potom možno lepšie si odhadnúť, čo by to spôsobilo, ak by sme znížili do budúcna DPH pri reštauračných službách. Dnes áno, bohužiaľ, reštauračné služby patria medzi tie služby, pri ktorých, bohužiaľ, je naďalej dosť veľa tržieb mimo oficiálnej kasy alebo mimo, mimo pokladnice. Tým pádom z pohľadu finančnej správy je úplne legitímny záujem, aby tieto, túto daňovú medzeru finančná správa eliminovala. Týmto nástrojom finančnej správe chceme pomôcť. A naozaj, ešte raz, by som bol veľmi rád, aby tie hlúposti, floskule, konšpirácie, strašenia a bludy sa pri tomto návrhu, ktorý ničím nemôže podnikateľom a ľuďom alebo Slovensku alebo verejnému záujmu ublížiť, aby tie hlúposti skončili a naozaj, aby sme sa rozprávali konštruktívne. Prepáčte, že som sa vám ešte raz zamotal do rozpravy, ale naozaj tie, tie hovadiny z tej obrazovky na mňa až kričali. Ďakujem pekne. Dovidenia.